b'\n_START_ARTICLE_\nLeon Guerrero\n_START_SECTION_\nBalangkas ng karakter\n_START_PARAGRAPH_\nSi Leon Guerero ay isang mangangabayo na lumalaban sa kasamaan at pinagtatanggol ang mga naapi. Siya ay nakamaskara, may dalang latigo at may kasuotang koboy na parang si Lone Ranger. Sa pelikulang Leon Guerrero: Laban sa 7 Kilabot noong 1968, uminog ang kuwento ni Guerrero sa kuwento tungkol sa kanyang paghigante at paghanap ng katarungan para sa pagpatay ng pitong kilabot sa kanyang mahal sa buhay. Naipalabas ang pelikula nang ilang buwan bago pinatay si Jess Lapid sa Lungsod Quezon._NEWLINE_Pagkatapos ng ilang mga taon, ang pamangkin ni Jess na si Lito Lapid ay gumanap sa mga pelikulang tinampok ang karakter ni Leon Guerrero. Sa pelikulang Ang Pagbabalik ni Leon Guerrero, ginampanan ni Lito ang maamong si Manuel na laging tinutuksong duwag at ginugulpi ng ama. Sa kalaunan, kinuha ni Manuel ang katauhang Leon Guerrero upang ipagsanggalan ang kanyang mga kababayan mula sa mga tulisan.'